Tor borg ja hänen koiransa Jackie.

Tor borg ja hänen koiransa Jackie. AP

Suomalaisen liikemiehen sekarotuinen koira raivostutti natsit juuri ennen Saksan hyökkäystä Neuvostoliittoon. Historiantutkija Klaus Hillenbrand hämmästelee, että natsihallinnolla oli kesken toisen maailmansodan aikaa uhrattavaksi Hitleriä matkineen koiran vuoksi. Tiedot kummallisesta episodista perustuvat Saksan ulkoministeriön asiakirjoihin.

Tutkija löysi asiaa käsittelevät noin 30 asiakirjaa tutkiessaan Saksan ulkoministeriön arkistoa. Useita kirjoja natseista kirjoittanut historiantutkija Hillenbrand tutki asiakirjat ja kirjoitti niiden pohjalta artikkelin, joka julkaistaan lauantaina Die Tageszeitung -lehdessä.

Asiakirjoista paljastuu, että tamperelaisen liikemiehen Tor Borgin ja tämän saksalaisen vaimon Josefinen koira Jackie herätti natsihallinnon huomion. Josefine, joka oli tunnettu natsien vastustaja, nimitti koiransa myöhemmin Hitleriksi, koska tällä oli tapana nostaa toista etutassuaan natsitervehdyksen tapaan.

Saksan Helsingin suurlähetystön varakonsuli Willy Erkelenz lähetti tammikuussa 1941 Berliiniin viestin, jossa kerrottiin nimettömän todistajan havaineen, että koira alkaa tehdä natsitervehdyksiä aina, kun joku huutaa Hitler. Borg kutsuttiin kuultavaksi Saksan suurlähetystöön, jossa hän kielsi itse kutsuneensa koiraa Hitleriksi, mutta myönsi vaimonsa joskus tehneen niin. Borgin mukaan Hitler-imitointi oli tapahtunut muutaman kerran vuonna 1933.

Vastatoimia valmisteltiin

Borg vakuutteli, ettei hän koskaan ole loukannut Saksaa. Diplomaatit eivät kuitenkaan uskoneet häntä, ja raportoivat asiasta Berliiniin. Asian käsittelyyn osallistuivat niin Saksan ulkoministeriö, talousministeriö kuin Hitlerin valtakunnankansliakin. Talousministeriö valmisteli saksalaisen lääketehtaan toimitusten lopettamista Borgin yritykselle Tampereen rohdos oy:lle, jotta se ajautuisi konkurssiin.

Ulkoministeriö valmisteli puolestaan Borgin haastamista oikeuteen. Oikeusjuttu kariutui lopulta, sillä kukaan ei ollut valmis todistamaan Borgia vastaan.

Borg kuoli vuonna 1959. Tampereen rohdos oy on nykyisin Suomen johtava lääkkeiden ja terveyttä ja hyvinvointia edistävien tuotteiden jakelija Tamro.

Lähteet: AP